KIRJALLINEN KYSYMYS P-0056/01 esittäjä(t): Carlos Coelho (PPE-DE) komissiolle. eEurope 2002 -toimintasuunnitelma - verkkovälitteinen terveydenhuolto.



Virallinen lehti nro 040 E , 14/02/2002 s. 0006 - 0007



KIRJALLINEN KYSYMYS P-0056/01 esittäjä(t): Carlos Coelho (PPE-DE) komissiolle (16. tammikuuta 2001) Aihe: eEurope 2002 -toimintasuunnitelma - verkkovälitteinen terveydenhuolto Feiran huippukokouksessa hyväksyttiin eEurope 2002 -toimintasuunnitelma, joka merkitsi edistysaskelta jäsenvaltioiden terveydenhuollolle vaikkei ollutkaan tarpeeksi kunnianhimoinen. Voiko komissio toimittaa kaikki tiedot tästä toimintasuunnitelmasta sekä ilmoittaa missä vaiheessa on unionin jäsenvaltioiden terveydenhuollon sähköisten hakemistojen yhteensovittamistyö, jolla helpotetaan henkilöiden ja tietojen liikkuvuutta terveydenhuoltoalalla? Erkki Liikasen komission puolesta antama vastaus (3. syyskuuta 2001) Asiakirjassa eEurope 2002 -toimintasuunnitelma - verkkovälitteinen terveydenhuolto tunnustetaan, että ensimmäinen askel kohti tietotekniikan hyödyntämistä terveydenhuollon alalla on infrastruktuurin toteuttaminen. Infrastruktuurin, johon kuuluvat olennaisena osana elektroniset potilaskortit, pitäisi tarjota käyttäjäystävällisiä, validoituja ja yhteentoimivia järjestelmiä käytettäväksi lääketieteellisessä hoidossa, sairauksien ehkäisemisessä sekä terveyskasvatuksessa sellaisten kansallisten ja alueellisten verkkojen välityksellä, jotka saattavat yhteen kansalaiset, lääkärit ja viranomaiset. Terveydenhuollon telemaattisten apuvälineiden, muun muassa elektronisten potilaskorttien, kehittäminen on ollut yksi yhteisön tutkimuksen ja teknologisen kehittämisen (TTK) ohjelmien päätavoitteista. Jo yli kymmenen vuoden ajan TTK-ohjelmista - AIM (Advanced Informatics in Medicine, kehittynyt tietotekniikka lääketieteen alalla), TAP (Telematics Applications Programme, telemaattisten sovellusten ohjelma) ja IST (tietoyhteiskunnan tekniikat) - on rahoitettu elektronisia potilaskortteja koskevaa tutkimusta, joka on johtanut useisiin Euroopan standardointikomitean teknisen komitean nro 251 tukemiin eurooppalaisiin sovelluksiin ja standardeihin. Nämä sovellukset ovat nyt täysin täytäntöönpanokelpoisia ja yhteisön aloitteilla tuetaan yhdenmukaisten ja korkealaatuisten elektronisten potilaskorttien käyttöönottoa koko Euroopassa erityisesti erilaisten kansallisten PROREC-järjestöjen toiminnan kautta (http://www.sadiel.es/Europa/Prorec/default.htm). On kuitenkin syytä mainittava, että elektronisten potilaskorttien käyttöönottoa koskevan menettelytavan kehittäminen ja lainsäädäntö kuuluvat jäsenvaltioiden toimivaltaan. Verkkovälitteisen terveydenhuollon yhteydessä esitetään neljää toimea, joilla pyritään auttamaan jäsenvaltioita saavuttamaan eEurope 2002 -toimintasuunnitelma - verkkovälitteinen terveydenhuolto -ohjelman tavoite, joka on sen varmistaminen, että kaikilla perus- ja jatkohoidon tarjoajilla on käytössään tarvittava terveydenhuollon tietotekniikka. Nämä neljä toimea ovat seuraavat: Sähköisten terveyspalvelujen parhaat käytännöt tunnistetaan ja niitä levitetään hankintaosastojen päätöksenteon helpottamiseksi. Tietoyhteiskunnan tekniikat -ohjelman yhteydessä käynnistettiin 27. tammikuuta 2001 ehdotuspyyntö, jonka aiheena ovat parhaita käytäntöjä koskevat toimet. Terveydenhuoltoalan verkkosivuille kehitetään sarja laatuvaatimuksia. Tavoitteena on lisätä kuluttajien luottamusta tällaisten sivujen käyttöön ja edistää parhaita käytäntöjä sivujen kehittämisessä. Jäsenvaltioiden edustajien ja muiden keskeisten toimijoiden välisiä työtapaamisia järjestetään vuoden 2001 aikana. Perustetaan sarja tietoverkkoja auttamaan tietoon pohjautuvan terveydenhuollon suunnittelua jäsenvaltioissa. Näitä verkkoja kehitetään EUPHIN-tietoverkon toiminnan yhteydessä. Sähköisten terveyspalvelujen oikeudellisista näkökohdista laaditaan vuoden 2001 viimeisen vuosineljänneksen aikana tiedonanto, jossa selvennetään, mitkä voimassa olevista säädöksistä vaikuttavat sähköisiin terveyspalveluihin.